b'\n_START_ARTICLE_\nPyragas\n_START_SECTION_\nPyragai su \xc4\xafdaru (angl. pie)\n_START_PARAGRAPH_\nId\xc4\x97ja kepti te\xc5\xa1los i\xc5\xa1 milt\xc5\xb3 ir aliejaus kepinius su m\xc4\x97sos \xc4\xafdaru atsirado dar senov\xc4\x97s Romoje. Ta\xc4\x8diau tikrieji pyragai atsirado \xc5\xa0iaur\xc4\x97s Europoje, kur te\xc5\xa1los gamybai naudojo taukus, laj\xc5\xb3 ar sviest\xc4\x85. Su jais pagaminta te\xc5\xa1la yra plasti\xc5\xa1ka ir ko\xc4\x8diojama, joje galima \xe2\x80\x9eu\xc5\xbedaryti\xe2\x80\x9c \xc4\xafdar\xc4\x85 suklijuojant kra\xc5\xa1tus._NEWLINE_Pirmieji tokie pyragai buvo nesald\xc5\xabs, su m\xc4\x97sos ar \xc5\xbeuvies \xc4\xafdaru (da\xc5\xbenai buvo dedami skirting\xc5\xb3 m\xc4\x97s\xc5\xb3 rinkiniai). Sald\xc5\xabs pyragai pasirod\xc4\x97 XVI a. pabaigoje._NEWLINE_Pyragai su \xc4\xafdaru gali b\xc5\xabti tiek visi\xc5\xa1kai u\xc5\xbedari, tiek atviri._NEWLINE_Terminas angl. pie brit\xc5\xb3 angl\xc5\xb3 kalboje paprastai rei\xc5\xa1kia u\xc5\xbedarus pyragus, kur \xc4\xafdaras visi\xc5\xa1kai apsuptas te\xc5\xa1los. Pyragai atviru vir\xc5\xa1umi Britanijos angl\xc5\xb3 kalboje vadinami angl. tart._NEWLINE_JAV angl\xc5\xb3 kalboje angl. pie rei\xc5\xa1kia ir pyragus atviru vir\xc5\xa1umi.\n_START_SECTION_\n\xc4\xaevairov\xc4\x97 pagal regionus\n_START_PARAGRAPH_\nJungtin\xc4\x97je Karalyst\xc4\x97je, Australijoje ir Naujojoje Zelandijoje yra paplit\xc4\x99 pyragai su m\xc4\x97sos \xc4\xafdaru. M\xc4\x97sos \xc4\xafdar\xc4\x85 da\xc5\xbeniausiai sudaro kiaulienos kepsnys, galvijo inkstai, far\xc5\xa1as arba vi\xc5\xa1tiena su grybais. Tokie pyragai \xc4\xafprastai patiekiami kaip u\xc5\xbekand\xc5\xbeiai._NEWLINE_\xe2\x80\x9ePuodo\xe2\x80\x9c pyragai su kieta pluta yra itin paplit\xc4\x99 JAV. Jie kepami specialiose skardose, kur \xc4\xafgauna form\xc4\x85 pana\xc5\xa1i\xc4\x85 \xc4\xaf keks\xc5\xb3. Da\xc5\xbeniausiai gaminami su m\xc4\x97sos \xc4\xafdaru (ypa\xc4\x8d jautienos, vi\xc5\xa1tienos arba kalakutienos), pada\xc5\xbeu ir dar\xc5\xbeovi\xc5\xb3 mi\xc5\xa1iniu (bulv\xc4\x97s, morkos, \xc5\xbeirneliai). Taip pat paplit\xc4\x99 kaip greitas maistas._NEWLINE_Vaisi\xc5\xb3 pyragai yra paplit\xc4\x99 \xc5\xa0iaur\xc4\x97s Amerikoje ir Europoje. Neretai naudojami \xc5\xa1ven\xc4\x8di\xc5\xb3 metu. Labiausiai paplit\xc4\x99 vaisi\xc5\xb3 pyrag\xc5\xb3 \xc4\xafdarai - obuoli\xc5\xb3, kriau\xc5\xa1i\xc5\xb3 ir mi\xc5\xa1r\xc5\xabs. \xc5\xa0iaur\xc4\x97s Amerikoje paplit\xc4\x99s patiekimas su specialiu kremu, ledais ar grietine.\n_START_SECTION_\nPopuliarioji kult\xc5\xabra\n_START_PARAGRAPH_\nPopuliariojoje kult\xc5\xabroje pyragai \xc5\xbeinomi kaip komik\xc5\xb3 atributas. 1909 m. filme Mr. Flip tyliojo kino aktorius ir komikas Ben Turpin pirmasis prad\xc4\x97jo pasaulin\xc4\x99 pyrag\xc5\xb3 m\xc4\x97tymo \xc4\xaf \xc5\xbemoni\xc5\xb3 veidus tradicij\xc4\x85. \xc5\xa0iais laikais tai da\xc5\xbenas kloun\xc5\xb3 \xc5\xa1ou pasirodymo numeris.\n_START_SECTION_\nPagerintos te\xc5\xa1los pyragai\n_START_PARAGRAPH_\nLietuvoje \xc5\xbeodis pyragas rei\xc5\xa1kia ir duonos tipo kepinius, kepamus i\xc5\xa1 kvietin\xc4\x97s te\xc5\xa1los, kurioje cukrus ir riebalai sudaro daugiau kaip 10\xc2\xa0% milt\xc5\xb3 kiekio. Angl\xc5\xb3 kalboje n\xc4\x97ra \xc5\xbeod\xc5\xbeio, kuriuo vadinami tokie gaminiai.'